詠古十六首  其六
作者：華鎮
朝代：宋

paragraphs: 風雲起幽朔，霜雪彫松桂。
修竹實不華，猗梧慘憔悴。
江漢凝以沍，醴泉更蒙蔽。
鸞鳳何所歸，增擊真良計。
岐山盡禾黍，九成困惉懘。
鳴矣後佳期，來儀爽幽契。
烏鳶競腐鼠，仰視驚高逝。
衆羽亦可懷，雲飛屢回睨。
猗嗟魯先生，生後唐虞際。
高華雖韡韡，碩果終幽翳。
幅紙下聊城，片言挫秦銳。
銛鋩釋紛難，未足論明哲。
况復歷下談，微端本柔脆。
時無豪傑士，橫議喧鶗鴂。
春冰薄輕綃，可耐秋陽熭。